Set gennem Vesthimmerland-borgmester Per Bach Laursens (V) øjne er manglen på tilflyttere “vel det eneste problem, vi reelt har”. Det sagde han ikke mange minutter inde i aftenens tv-debat. Den godt timelange debat viste imidlertid, at andre af spidskandidaterne på de 11 opstillede lister godt kunne få øje på andre problemer, de gerne vil gøre noget ved. Asger Andersen (S) vil forbedre vejledningen i skolen, så flere vælger en erhvervsuddannelse. Liselotte Lynge (DF) vil have gjort rent hos ældre hver uge. Og den radikale Gitte Lopdrup vil have et frivilligcenter. Efter sidste valg fik Vesthimmerland ny borgmester. Den mangeårige førstemand, konservative Knud Kristensen, blev vraget, selv om han fik langt det største antal personlige stemmer. Derfor skal der nok være et øjenbryn eller to, der blev hævet, da den nuværende borgmester, Per Bach Laursen, i tv-debatten sagde, at efter hans mening skal kommunen “have den borgmester, borgerne vil have”. Per Bach Laursen blev dog rost fra flere sider for at have været god til at samarbejde i de snart fire år, han har siddet for bordenden. Også fra de konservative, der ikke var med i konstitueringen sidst, lød der forsonlige toner: Partiet går ikke ind i en konstituering, uden at andre blå partier er med, slog partiets nye spidskandidat, Signe Nøhr, fast. Modsat i mange andre af TV2 Nords valgdebatter var der blandt Vesthimmerlands kandidater ikke stribevis af kandidater, der selv bød sig til som borgmester. Det kunne man måske tolke sådan, at mange af de andre partier inderst inde tror, at pilen, når stemmerne er talt op, peger på Per Bach Laursen endnu en gang. Se hele valgdebatten her:

Opsummering:
Mange valgløfter i tv-debat med spidskandidaterne fra Vesthimmerlands Kommune